Document ID: 32008R0008

KOMISIJAS REGULA (EK) Nr. 8/2008
(2007. gada 11. decembris),
ar ko groza Padomes Regulu (EEK) Nr. 3922/91 attiecībā uz kopējām tehniskajām prasībām un administratīvajām procedūrām, ko piemēro komerciāliem pārvadājumiem ar gaisa kuģiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 16. decembra Regulu (EEK) Nr. 3922/91 par tehnisko prasību un administratīvo procedūru saskaņošanu civilās aviācijas jomā (1) un jo īpaši tās 11. panta 1. punktu,
tā kā:
(1)
Saskaņā ar Regulu (EEK) Nr. 3922/91 Komisija pieņem grozījumus III pielikumā uzskaitītajās kopējās tehniskajās prasībās un administratīvajās procedūrās, pielāgojot tās zinātnes un tehnikas progresam.
(2)
Regulas (EEK) Nr. 3922/91 III pielikumā noteiktās kopējās tehniskās prasības un administratīvās procedūras, ko piemēro komerciāliem pārvadājumiem ar gaisa kuģiem, pamatojas uz Apvienoto aviācijas institūciju (JAA) pieņemtu saskaņotu noteikumu kopumu, kura nosaukums ir Vienotas prasības aviācijai - komerciālie gaisa pārvadājumi (gaisa kuģi) (JAR-OPS 1) un kas grozīts 2005. gada 1. janvārī (8. grozījums).
(3)
Kopš 2005. gada 1. janvāraJAR-OPS 1 ir veikti grozījumi (9. līdz 12. grozījums), lai uzlabotu tajā ietvertās drošības prasības. Jaunās prasības jāpiemēro nekavējoties un jebkurā gadījumā, sākot no Regulas (EEK) Nr. 3922/91 III pielikuma piemērošanas dienas (2008. gada 16. jūlijs).
(4)
Tā kā grozījumi ir steidzami, lai attiecīgajiem gaisa kuģu ekspluatantiem un iestādēm garantētu laikposmu, kas vajadzīgs, lai pielāgotos jaunajām prasībām, jāpiemēro tajā pašā regulā 12. panta 4. punktā paredzētā procedūra steidzamiem gadījumiem.
(5)
Tādēļ attiecīgi jāgroza Regulas (EEK) Nr. 3922/91 III pielikums.
(6)
Šajā regulā paredzētie pasākumi ir saskaņā ar atzinumu, ko sniegusi Regulas (EEK) Nr. 3922/91 12. pantā noteiktā Gaisa satiksmes drošības komiteja,
IR PIEŅĒMUSI ŠO REGULU.
1. pants
Regulas (EEK) Nr. 3922/91 III pielikumu aizstāj ar šīs regulas pielikumu.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 11. decembrī

Labels: 10
7
13
3
8